Vriendskap | Tannie Frannie
In ʹn geselskap raak sy tjoepstil. Sy’s ʹn selferkende introvert, maar onder die (letterlik) niksseggende dop woed daar ʹn wonderlike ryk verbeeldingslewe en ʹn intense lewensvreugde. Om met haar deur ʹn Amerikaanse “store” te slenter, is om die Amerikaanse belewenis opnuut te ervaar. Sy haak vas by ʹn rak sonbrille en vis ʹn raam met “stars ʹn stripes” uit vir ʹn selfie. Sy rangskik ʹn ry patriotiese coke-blikkies sodat die Amerikaanse vlaggies in gelid oplyn en kiek hulle dan. Sy ontdek “pop tarts” en graankos met pikkewyne (?) op die houer. Hierdie kosbare universiteitsvriendin van my dogter het vir een week in die VSA kom kuier om my kind te ondersteun na haar ernstige operasie. Sy is gister weer terug Suid-Afrika toe en ons weet sy het veilig daar aangekom. Ons en Daisy die hond verlang verskriklik na haar.
Na agt dae in die hospitaal, waartydens ek en haar man soos zombies in verskeie hospitaalkamers gesit het, is my kind ontslaan. Sy herstel stadig maar seker. Terwyl haar vriendin hier was, het ons elke dag op ʹn uitstappie gegaan, want H is ʹn wêreldreisiger met ʹn internasionale bestuurslisensie, anders as die uwe wat te skrikkerig is om aan die regterkant van die pad te gaan staan en ry. Die ekskursies was wonderlike medisyne, net die regte ding om V aan die gang te kry en haar weer aan die wêreld daarbuite gewoond te maak.
My hart is tot barstens toe vol dankbaarheid oor goeie mediese sorg, ʹn staatmaker-skoonseun, ʹn dapper dogter, ʹn dierbare vriendin en ʹn genadige Vader.
12 thoughts on “Vriendskap”
Julie 17, 2017 om 5:38 nm
Ag dis nou lekker goeie nuus. Mens bly mos maar bekommerd en jou kop is jou grootste vyand
Julie 17, 2017 om 7:54 nm
Morgen gaat het beter!
Julie 18, 2017 om 12:25 nm
Julie 26, 2017 om 8:35 nm
Aaa, dis ‘n oulike liedjie – baie dankie!
Julie 17, 2017 om 8:15 nm
En dit wat jy op einde noem is aan die einde van die dag (jammer Naas)
Julie 17, 2017 om 8:17 nm
Daar het ek dit nou Naas het my teruggekry. Tannie Frannie die mense op die einde van die skrywe maak die lewe die moeite werd
Julie 18, 2017 om 11:32 vm
Frannie, so dankbaar saam met julle.
Julie 18, 2017 om 12:24 nm
Ek is so bly dat dinge so voorspoedig verloop en dat julle so ‘n kring van lieflike mense het wat ondersteuning bied.
Julie 20, 2017 om 6:26 vm
Dis voorwaar n vreugde om so iemand te hê in moeilke omstandighede. Baie bly dat jy daar is om ook opbeurwerk te doen. Sterkte vir jul alger en ek hoop daar is n gehele herstel. Baie liefde vir jou en n lekker stywe druk daarby.
Julie 26, 2017 om 12:08 vm
Augustus 2, 2017 om 2:06 nm
Ek lees agteruit, so nou besef ek die twee persone is jou dogter en haar vriendin. Sterkte vir pad vorentoe tot by volkome herstel.
Augustus 2, 2017 om 7:47 nm
Ai, Kameel – watter wonderlike kompliment, dat jy die een na die ander van my blogs lees!